Reacția PLUS după declarațiile Oanei Bogdan: Proprietatea privată este de neatins

Partidul PLUS arată într-o declarație postată pe Facebook că ”dreptul la proprietate este un drept fundamental, care asigură premisele libertății”, iar ”proprietatea privată este de neatins”. Reacția partidului fondat de Dacian Cioloș vine după declarațiile din ultimele zile ale Oanei Bogdan, membru în conducerea formațiunii.

”În același timp, dreptul la proprietate privată este o condiție pentru exercitarea inițiativei private și pentru dezvoltarea spiritului antreprenorial, stimulează creativitatea și inovarea și creează astfel premisele pentru prosperitate în societate. Așadar, credem că statul are rolul fundamental de a proteja proprietatea privată, care asigură libertatea și democrația, iar pe de altă parte acela de a găsi, împreună cu societatea, cele mai bune forme de protejare a bunurilor publice care depășesc sfera proprietății private”, se mai arată în postarea PLUS.

Oana Bogdan, membră în conducerea PLUS, numită de Cioloș ”roata motrice” din spatele partidului, scrisese într-un răspuns la o postare pe Facebook din decembrie 2018 că ”un pas important al omenirii va fi cel al renunțării la proprietate… Am fi mai buni dacă nu am avea proprietăți și am trăi în grupuri în loc de cupluri”.

UPDATE Precizările Oanei Bogdan: „Am fi mai buni dacă nu am avea proprietăți și am trăi în grupuri în loc de cupluri” nu a fost făcută în acel comentariu, ci într-un interviu Hit & Run (adică un interviu în care răspunzi în scris, foarte pe scurt, la întrebări năstrușnice) în ziarul belgian De Standaard, în care eram întrebată ce aș schimba în trecutul omenirii. Era un exercitiu de imaginație.

”În vest oamenii se raportează deja altfel la proprietate. Nu sunt aşa ataşaţi. Sunt dispuşi să o împartă sau chiar să renunţe la ea. Îşi doresc să fie chiriaşi, nu mai vor să fie proprietari. Cei tineri, la fel, au o cu totul altă… nu vor să aibă autoturism. Nu îşi fac carnet de conducere. Este o altă raportare”, a declarat ulterior Oana Bogdan într-un interviu pentru G4Media.ro.

Raluca Prună, membru fondator al Mișcării România Împreună, pe bazele căreia s-a construit ulterior partidul PLUS, declară, într-o postare pe Facebook, că se ”desparte categoric de PLUS” și că nu înțelege de ce partidul condus de Dacian Cioloș ”intră captiv” într-un subiect ales de Oana Bogdan, despre care spune că ”nu e ceea ce trebuie rezolvat în România”. Prună se referă la declarațiile făcute de Oana Bogdan referitoare la renunțarea benevolă la proprietate. Într-un interviu pentru G4Media.ro, Bogdan a explicat care este rolul său în partid: ”Am rolul de a mă asigura că toate valorile, principiile şi ideologia noastră se traduce în ceea ce face partidul”.

Vlad Voiculescu, fondator al PLUS, spune pentru G4Media.ro că ”așa cum spus și Dacian Cioloș săptămâna trecută destul de clar, dar ca să fie și mai clar: Proprietatea privată nu este un moft. Proprietatea privată este sfântă. Proprietatea privată este la baza oricărei dezvoltării economice și sociale, și da, inclusiv la baza dezvoltării a ceea ce se cheamă “shared economy”. Toate mașinile Uber sunt proprietatea cuiva, toate locuințele Airbnb sunt proprietatea cuiva și Uber și Airbnb sunt proprietatea privată a cuiva”.

Foto: Steluța Popescu